CELEX: 32020R2211
Language: hu
Date: 2020-12-22 00:00:00
Title: A Bizottság (EU) 2020/2211 végrehajtási rendelete (2020. december 22.) az (EU) 2019/2072 végrehajtási rendelet VI. mellékletének az Egyesült Királyság tekintetében történő módosításáról

2020.12.28.   
               
               
                  HU
               
               
                  Az Európai Unió Hivatalos Lapja
               
               
                  L 438/41
               
            
         A BIZOTTSÁG (EU) 2020/2211 VÉGREHAJTÁSI RENDELETE
         (2020. december 22.)
         az (EU) 2019/2072 végrehajtási rendelet VI. mellékletének az Egyesült Királyság tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 40. cikke (3) bekezdésére,
         mivel:
         
                     (1)
                  
                  
                     Az (EU) 2019/2072 bizottsági végrehajtási rendelet (2) rendelkezik a növénykárosítókkal szembeni, az Unió területén alkalmazandó védekező intézkedésekről.
                  
               
                     (2)
                  
                  
                     Az uniós jog, beleértve az (EU) 2019/2072 végrehajtási rendeletet is, a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) és különösen annak 126. cikke és 127. cikkének (1) bekezdése értelmében a 2020. december 31-ig tartó átmeneti időszakban alkalmazandó az Egyesült Királyságra és az Egyesült Királyságban.
                  
               
                     (3)
                  
                  
                     Az (EU) 2019/2072 végrehajtási rendeletnek megfelelően a Solanum L. fajok és hibridjeik gumói, az említett rendelet VI. mellékletének 15. és 16. bejegyzésében meghatározottak kivételével (a továbbiakban: meghatározott növények) behozhatók az Unióba az említett melléklet 17. bejegyzésének negyedik oszlopában felsorolt harmadik országokból.
                  
               
                     (4)
                  
                  
                     Tekintettel a kilépésről rendelkező megállapodásban előírt átmeneti időszak végére, az Egyesült Királyság arra irányuló kérelmet nyújtott be a Bizottsághoz, hogy ismerje el 2021. január 1-jétől kezdődően a meghatározott károsítótól való mentességét.
                  
               
                     (5)
                  
                  
                     A 93/85/EGK tanácsi irányelv (3) előírja, hogy a tagállamoknak intézkedéseket kell hozniuk többek között a Clavibacter sepedonicus (Spieckermann és Kottho) Nouioui et al.károsító ellen, amely a burgonya gyűrűs rothadásának egyik kiváltó oka.
                  
               
                     (6)
                  
                  
                     A 93/85/EGK irányelv 2. cikkével összhangban az Egyesült Királyság évente felméréseket végzett, amelyek eredményei bizonyítják, hogy területe az elmúlt három évben mentes volt a meghatározott károsítótól. E felmérések eredményeiről 2020-ban értesítette a Bizottságot és a többi tagállamot.
                  
               
                     (7)
                  
                  
                     Ezenkívül a meghatározott növényeknek az Egyesült Királyságon belüli vagy onnan az Unióba történő szállítása során nem észlelték a meghatározott károsító jelenlétét.
                  
               
                     (8)
                  
                  
                     Az Egyesült Királyság tájékoztatta a Bizottságot, hogy a 93/85/EGK irányelvet átültető, vonatkozó jogszabálya nem fog változni, és 2021. január 1-jétől továbbra is alkalmazandó lesz.
                  
               
                     (9)
                  
                  
                     Az Egyesült Királyságot ezért fel kell venni az (EU) 2019/2072 végrehajtási rendelet VI. melléklete 17. bejegyzésének negyedik oszlopába az uniós jognak Észak-Írország tekintetében az Egyesült Királyságra és az Egyesült Királyságban – a kilépésről rendelkező megállapodás Írországról/Észak-Írországról szóló jegyzőkönyvének a szóban forgó jegyzőkönyv 2. mellékletével összefüggésben értelmezett 5. cikke (4) bekezdésével összhangban – történő alkalmazásának sérelme nélkül.
                  
               
                     (10)
                  
                  
                     Annak biztosítása érdekében, hogy az Egyesült Királyság mentes maradjon a meghatározott károsítótól, minden év február 28-ig be kell nyújtania a Bizottságnak azokat a felmérési eredményeket, amelyek megerősítik, hogy a Clavibacter sepedonicus (Spieckermann és Kottho) Nouioui et al. károsító az előző évben nem fordult elő a területén.
                  
               
                     (11)
                  
                  
                     Az (EU) 2019/2072 végrehajtási rendeletet ezért ennek megfelelően módosítani kell.
                  
               
                     (12)
                  
                  
                     Mivel a kilépésről rendelkező megállapodásban előírt átmeneti időszak 2020. december 31-én lejár, ezt a rendeletet 2021. január 1-jétől kell alkalmazni.
                  
               
                     (13)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/2072 végrehajtási rendelet VI. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 22-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
         
            (2)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).
         
            (3)  A Tanács 93/85/EGK irányelve (1993. október 4.) a burgonya gyűrűs rothadása elleni védekezésről (HL L 259., 1993.10.18., 1. o.).
      
      
         
            MELLÉKLET
            Az (EU) 2019/2072 végrehajtási rendelet VI. melléklete 17. bejegyzése negyedik oszlopának szövege helyébe a következő szöveg lép:
            „A következőktől eltérő harmadik országok:
            
                        a)
                     
                     
                        Algéria, Egyiptom, Izrael, Líbia, Marokkó, Svájc, Szíria, Tunézia és Törökország,
                        vagy
                     
                  
                        b)
                     
                     
                        az alábbi rendelkezéseket teljesítő országok:
                        
                                    i.
                                 
                                 
                                    legalább az alábbiak egyike:
                                    Albánia, Andorra, Azerbajdzsán, Belarusz, Bosznia-Hercegovina, Észak-Macedónia, Feröer szigetek, Grúzia, Izland, Kanári-szigetek, Liechtenstein, Moldova, Monaco, Montenegró, Norvégia, Oroszország (csak a következő részek: Központi szövetségi körzet [Centralnij fegyeralnij okrug], Északnyugati szövetségi körzet [Szevero-Zapadnij fegyeralnij okrug], Déli szövetségi körzet [Juzsnij fegyeralnij okrug], Észak-kaukázusi szövetségi körzet [Szevero-kavkazszkij fegyeralnij okrug] és Volgamenti szövetségi körzet [Privolzsszkij fegyeralnij okrug]), Örményország, San Marino, Szerbia és Ukrajna, továbbá
                                 
                              
                                    ii.
                                 
                                 
                                    megfelel az alábbiak egyikének:
                                    
                                                —
                                             
                                             
                                                az (EU) 2016/2031 rendelet 107. cikkében említett eljárással összhangban a Clavibacter sepedonicus (Spieckermann és Kottho) Nouioui et al. károsítótól mentesnek ismerték el, vagy
                                             
                                          
                                                —
                                             
                                             
                                                jogszabályát a Clavibacter sepedonicus (Spieckermann és Kottho) Nouioui et al. károsító elleni védekezésre vonatkozó uniós joggal egyenértékűnek ismerték el az (EU) 2016/2031 rendelet 107. cikkében említett eljárással összhangban,
                                             
                                          
                              vagy
                     
                  
                        c)
                     
                     
                        az Egyesült Királyság (*1), amennyiben a következő feltétel teljesül: az Egyesült Királyság minden év február 28-ig benyújtja a Bizottságnak a felmérés eredményeit, amelyek megerősítik, hogy a Clavibacter sepedonicus (Spieckermann és Kottho) Nouioui et al. károsító az előző évben nem fordult elő a területén.
                     
                  
               (*1)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban ez a rendelet Észak-Írország tekintetében alkalmazandó az Egyesült Királyságban.””